Document ID: 32001R0299

Ir-Regolament tal-Kunsill (KE) Nru 299/2001
tat-12 ta' Frar 2001
li jimponi dazju definittiv kontra d-dumping fuq importazzjoni ta' permanganat tal-potassju li joriġina fir-Repubblika tal-Poplu taċ-Ċina
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra importazzjoni li tifqa' s-suq minn pajjiżi li mhux Membri tal-Komunità Ewropea [1], u b'mod partikolari, l-Artikolu 11(2) u (6) tiegħu,
Wara li kkunsidra l-proposta mressqa mill-Kummissjoni, wara li kkonsulta mal-Kumitat Konsultattiv,
Billi:
1. INVESTIGAZZJONIJIET PREĊEDENTI
1.1. Investigazzjonijiet li jikkonċernaw ir-Repubblika tal-Poplu taċ-Ċina
(1) Bir-Regolament (KEE) Nru 1531/88 [2] il-Kunsill impona dazju definittiv kontra d-dumping fuq importazzjoni ta' permanganat tal-potassju li joriġina fir-Repubblika tal-Poplu taċ-Ċina ("Iċ-Ċina"). L-ammont ta' dazju impost kien daqs jew l-ammont li bih il-prezz liberu fil-fruntiera tal-Kommunità għal kull kilogramma nett, qabel id-dazju, kien inqas minn ECU 2,25, jew 20 % ta' dak il-prezz, liema minnhom kien l-ogħla.
(2) Fl-1994, wara li saret reviżjoni taħt l-Artikolu 14(1) u 15(3) tar-Regolament (KEE) Nru 2423/88 [3], il-Kunsill, permezz tar-Regolament (KE) Nru 2819/94 [4], impona dazju definittiv kontra d-dumping fuq importazzjoni ta' permanganat tal-potassju li joriġina fiċ-Ċina ta' ECU 1,26 kull kg.
1.2. Investigazzjonijiet li jikkonċernaw pajjiżi oħra
(3) Investigazzjoni kontra d-dumping fuq importazzjoni ta' permanganat tal-potassju li joriġina fl-Indja u fl-Ukrajna nbdiet f'April 1997. Dazji definittivi kontra d-dumping ta' 5,6 % u 36,2 % rispettivament kienu mposti fuq importazzjoni minn dawn il-pajjiżi permezz tar-Regolament (KE) Nru 1507/98 [5].
2. INVESTIGAZZJONI PREŻENTI
2.1. Talba għar-reviżjoni
(4) F'April 1999, il-Kummissjoni ppubblikat avviż ta' l-iskadenza imminenti [6] tal-miżuri kontra d-dumping li kienu fis-seħħ fuq l-importazzjoni ta' permanganat tal-potassju li joriġina fiċ-Cina. Fit-12 ta' Lulju 1999, il-Conseil Européen des Fédérations de l'Industrie Chimique (CEFIC) ressaq talba biex issir reviżjoni ta' dawn il-miżuri skond l-Artikolu 11(2) tar-Regolament (KE) Nru 384/96, ("ir-Regolament bażiku").
(5) It-talba kienet imressqa fin-nom ta' l-uniku produttur Komunitarju, li b'hekk jirrappreżenta t-totalità tal-produzzjoni fil-Komunità ta' permanganat tal-potassju. It-talba kienet bbażata fuq ir-raġuni li l-iskadenza tal-miżuri x'aktarx kienet tirriżulta fil-kontinwazzjoni jew rikorrenza tad-dumping u l-inġurja lill-industrija Komunitarja.
2.2. Avviż ta' l-introduzzjoni
(6) Wara li ġie ddeterminat, wara konsultazzjoni mal-Kumitat Konsultattiv, li kienet teżisti prova biżżejjed għall-introduzzjoni ta' reviżjoni, il-Kummissjoni bdiet investigazzjoni skond l-Artikolu 11(2) tar-Regolament Bażiku [7].
2.3. Perjodu ta' investigazzjoni
(7) L-investigazzjoni tal-probabilità ta' kontinwazzjoni u rikorrenza tad-dumping kopriet il-perjodu mill-1 t'Ottubru 1998 sat-30 ta' Settembru 1999 ("PI"). L-istħarriġ ta' tendenzi relevanti fil-kuntest tar-rikorrenza ta' inġurja ġa msemmija kopriet il-perjodu mill-1995 sa l-aħħar tal-PI ("il-perjodu kkunsidrat").
2.4. Partijiet kkonċernati mill-investigazzjoni
(8) L-applikant produttur Komunitarju, l-esportaturi u l-produtturi esportaturi fiċ-Ċina, l-importaturi magħrufin li huma kkonċernati, u r-rappreżentanti tal-pajjiż esportatur kien uffiċjalment avżati bil-bidu tar-reviżjoni. Kwestjonarji kienu mibgħuta lil dawn il-partijiet kollha u lil dawk li ppreżentaw rwieħhom fil-limitu taż-żmien stipulat fl-avviż ta' l-introduzzjoni. Barra dan, il-produttur li kkopera fl-Istati Uniti, li kien magħżul bħala pajjiż analogu, kien avżat u intbgħatlu kwestjonarju. Partijiet interessati ngħataw l-opportunità li jgħarrfu l-opinjonijiet tagħhom bil-kitba.
(9) L-applikant produttur Komunitarju, kif ukoll importatur wieħed, wieġbu għall-kwestjonarju. Barra dan, żewġ negozjanti indipendenti li jixtru u jerġgħu jbigħu għarrfu l-opinjonijiet tagħhom bil-kitba.
(10) Il-produttur fil-pajjiż analogu wieġeb ukoll għall-kwestjonarju.
(11) Dwar il-pajjiż esportatur, l-ebda esportaturi jew produtturi esportaturi ma kkoperaw fl-investigazzjoni.
2.5. Verifika ta' l-informazzjoni riċevuta
(12) L-informazzjoni kollha meqjusa neċessarja kienet mfittxija u verifikata sabiex tiġi deċiża il-Probabbiltà ta' kontinwazzjoni jew rikorrenza tad-dumping u inġurja kif ukoll bħala determinazzjoni ta' l-interess tal-Komunità. Żjara ta' verifika saret fl-istabbiliment ta' l-uniku produttur Komunitarju, Industrial Química del Nalón SA-IQN, Oviedo, l-Ispanja.
(13) Il-partijiet interessati ngħataw l-opportunità li jitolbu seduta, iżda l-ebda talba bħal din ma saret.
3. PRODOTT TAĦT KONSIDERAZZJONI U PRODOTT SIMILI
3.1. Deskrizzjoni tal-prodott taħt konsiderazzjoni
(14) Il-prodott taħt konsiderazzjoni huwa l-istess bħal fl-investigazzjonijiet preċedenti, i.e. permanganat tal-potassju, li għandu l-formola kimika KMnO4. Il-permanganat tal-potassju jaqa' taħt il-kodiċi NM 28416100, u huwa kompost minn manganiż, potassju u ossiġnu u li l-manifattura tiegħu tirrikjedi zewġ materjali primi basiċi: potassju kawstiku (KOH) u d-diossidu tal-manganiż jew il-pyrolusite mhux maħdum (MnO2). Il-prodott hu manifatturat fi tliet gradi: tekniku (97 % sa 98 % purità ta' KMnO4, fil-forma ta' trab kristallin), free flowing (li jkun jinstab fih aġent kontra t-twebbis) u farmaċewtiku (minimu 99 % purità ta' KMnO4 fil-forma ta' kristalli). Il-gradi kollha jesibixxu l-istess proprjetajiet bażiċi kemm fiżiċi (kristallin) kif ukollu kimiċi. Kien għalhekk konkluż li l-gradi kollha għandhom jiġu kkunsidrati bħala prodott wieħed għall-iskop ta' l-investigazzjoni.
(15) Il-permanganat tal-potassju huwa aġent ta' l-ossidazzjoni b'saħħtu użat għat-trattament ta' l-ilma għax-xorb, għat-trattament ta' l-ilma użat, fil-manifattura ta' kimiċi u farmaċewtiċi, fl-akwakultura, fl-irfinar tal-metall, fit-tindif tal-wiċċ tal-metall, bħala disinfettant fil-prattika ta' l-agrikoltura u dik veterinarja, fil-purifikazzjoni tal-gass, proċess deodorizzazzjoni tal-gass, għall-ibbliċjar u trattamenti speċjali fl-industrija tat-tessuti, fid-dikontaminazzjoni tar-radjoattività, fit-tindif tat-turbini tal-gass u fil-purifikazzjoni ta' l-arja tas-sottomarini.
3.2. Prodott simili
(16) Il-permanganat tal-potassju fabbrikat u mibjugħ fis-suq domestiku tal-US u dak esportat lill-Komunità miċ-Ċina kif ukoll dak fabbrikat u mibjugħ mill-industrija Komunitarja fis-suq tal-Komunità kellhom karatteristiċi u użu effetivament identiċi u kienu għalhekk Prodotti simili fis-sens ta' l-Artikolu 1(4) tar-Regolament bażiku.
4. KONTINWAZZJONI JEW RIKORRENZA TAD-DUMPING
4.1. Kwistjonijiet Ġenerali
(17) Statistiċi ta' l-Eurostat juru livell baxx ħafna ta' importazzjoni ta' permanganat tal-potassju miċ-Ċina, ta' 30 tunnellata metrika fl-1998 u 23 tunnellata metrika matul il-PI. Madankollu, statistiċi ta' l-esportazzjoni miċ-Ċina (premessi 44) juru volum ferm aktar għoli ta' 450 tunnellata metrika fl-1998 u fis-sena preċedenti. B'rigward ta' din id-disparità, u mħabba n-nuqqas totali ta' koperazzjoni mill-esportaturi Ċiniżi jew mill-produtturi esportaturi, hemm possibiltà qawwija li jiġi evitat l-ħlas tad-dazji eżistenti, billi l-prodott Ċiniż jiġi ddikjarat li oriġina f'numru ta' pajjiżi oħra.
(18) Fil-kuntest tal-kontinwazzjoni tad-dumping, ġie investigat jekk id-dumping ta' l-esportazzjoni mill-pajjiż ikkonċernat lill-Komunità kienx qed jsir bħalissa. Dan kien bbażat fuq ir-raġuni li jekk id-dumping kien qed isir bħalissa, allura kien raġjonevoli li jiġi kkunsidrat li dan kien ser jibqa' jsir fil-futur.
(19) Dwar l-istħarriġ tar-rikorrenza probabbli tad-dumping jekk il-miżuri kurrenti jiġu mħassra, kien investigat kemm jekk ikunx hemm dumping fil-futur kif ukoll jekk dan id-dumping isirx b'ammont sinjifikattiv. Saret stima tal-probabbilità ta' dumping fil-futur mqabbla ma' l-esportazzjoni mill-pajjiż kkonċernat lil terzi pajjiżi u l-kwistjoni ta' volum kienet indirizzata billi ġew eżaminati l-iżviluppi kollha relevanti fis-suq, kemm domestiku kif ukoll dak ta' l-esport.
(20) Peress illi l-iskop ta' dan it-tip ta' reviżjoni hu li ssir stima tal-Probabbiltà tad-dumping jekk il-miżuri jiġu mħassra, ma kienx kkunsidrat neċessarju jew xieraq li jiġu kkalkolati marġni jew konċessjonijiet tad-dumping bil-preċisjoni li kienet tkun neċessarja fl'investigazzjoni kontra d-dumping msejħa taħt l-Artikolu 5 tar-Regolament bażiku. Madankollu, l-investigazzjoni saret f'livell ta' detall li kien jippermetti li jinstab jekk sarx dumping sinjifikattiv matul il-perjodu ta' l-investigazzjoni, kien x'kien il-livell tal-prezz preċiż ta' kull operazzjoni ta' l-esportazzjoni, spejjeż u konċessjonijiet mitluba jew applikati b'xi mod ieħor.
(21) Kien innotat li l-amministrazzjoni tal-US dan l-aħħar iddeċidiet li żżomm l-miżuri eżistenti kontra d-dumping għall-importazzjoni ta' permanganat tal-potassju li joriġina fiċ-Ċina. Madankollu, ma kienx ikkunsidrat neċessarju jew xieraq li jinġibdu konklużjonijiet oħra minn dan il-fatt, għajr li jnaqqas ferm l-attrazzjoni ta' suq wieħed importanti lejn fejn xi ftit mill-kapacità tal-produzzjoni Ċiniża setgħet terġa' tiġi indirizzata (ara l-premessi 40).
4.2. Probabbiltà ta' kontinwazzjoni tad-dumping
4.2.1. Pajjiż analogu
(22) Fin-nuqqas ta' kull koperazzjoni mill-parti ta' l-esportaturi Ċiniżi, valur normali għall-esportazzjonijiet miċ-Ċina kellu jiġi stabbilit skond l-Artikolu 2(7)(a) tar-Regolament bażiku, i.e. bbażat fuq informazzjoni miksuba minn pajjiżi terzi b'ekonomija tas-suq fejn il-prodott kien fabbrikat u mibjugħ.
(23) Skond l-Avviż ta' l-Introduzzjoni, is-suġġeriment ta' l-applikant biex jintuża l-Istati Uniti bħala pajjiż analogu xieraq, bħal ma sar fl-investigazzjonijiet preċedenti, kienet aċċetata għal numru ta' raġunijiet:
Il-US hija l-akbar suq tad-dinja għall-permanganat tal-potassju u t-tieni l-akbar produttur wara ċ-Ċina.
Is-suq tal-US hu miftuħ għall-importazzjoni li tirrapreżenta sehem ta' madwar 10 % mill-konsum tal-US.
Il-permanganat tal-potassju, mill-egħjun kollha, huwa prodott relattivament omoġenu.
Fl-applikazzjonijiet prinċipali tiegħu, il-permanganat tal-potassju huwa suġġett għall-kompetizzjoni minn kimiċi sostituti oħra.
(24) Pajjiżi oħra (eż. l-Indja, ir-Repubblika Ċeka) kienu kkunsidrati inqas xierqa bħala pajjiżi ta' referenza mħabba l-iskala tal-produzzjoni u u l-kondizzjonijiet ta' kompetizzjoni prevalenti f'dawn is-swieq. Ukoll, produtturi Indjani, li kienu approċċjati bħala pajjiż ta' referenza potenzali, indikaw li ma kienux ser ikunu jistgħu jikoperaw.
(25) Minħabba l-koperazzjoni tal-produttur tal-US, u n-nuqqas ta' kummenti mill-partijiet interessati l-oħra, il-US baqa' l-uniku għażla xierqa u raġjonevoli, kif kien ġa kien il-każ fl-investigazzjonijiet ta' l-1988 u 1994.
4.2.2. Valur normali
(26) L-ewwelnett, kien eżaminat jekk il-bejgħ domestiku magħmul mill-produttur tal-US li kkopera kienx rappreżentattiv meta mqabbel ma' l-importazzjoni ġol-Komunità kkonċernata mill-investigazzjoni. Dan kien ikkunsidrat li hu l-każ peress li kienet magħmula fi kwantitajiet sinjifikanti, meta mqabbla mal-medja tal-volum ta' l-esportazzjoni rreġistrata bħala mibjugħa ġol-Komunità mill-produtturi esportaturi fiċ-Ċina matul il-PI.
(27) Kien ukoll stabbilit li l-bejgħ relevanti seta' jiġi kkunsidrat bħala magħmul matul il-kummerċ normali, wara li ġew imqabbla l-prezzijiet tal-bejgħ u l-ispejjeż tal-produzzjoni għal kull grad ta' permanganat tal-potassju mibjugħ mill-produttur tal-US.
(28) Il-valur normali kien għalhekk stabbilit bħala l-medja peżata tal-prezzijiet tal-gradi kollha tal-permanganat tal-potassju mibjugħ fis-suq domestiku tal-US fl-ewwel kwart tas-sena ta' l-1999 mill-produttur tal-US li kkopera. Għalkemm id-data provduta mill-produttur tal-US ma tkoprix l-PI kollha, dawn il-prezzijiet kienu skond il-medja peżata tal-prezzijiet tal-bejgħ għas-snin 1997 u 1998 li kienu ukoll provduti u jistgħu għalhekk jkunu kkunsidrati bħala rappresentattivi għall-PI.
(29) Il-figuri mogħtija mill-produttur tal-US li kkopera kienu wkoll verifikati fejn possibbli ma' egħjun oħra. Minħabba l-livell tad-dumping misjub, u l-fatt li kalkolu preċiż ta' dawn il-livelli mhux meħtieġ kif imfisser fil-premessi 20, kien ikkunsidrat li l-figuri ma kellhomx għalfejn ikunu kkorraborati aktar b' verifika fuq il-post.
4.2.3. Prezz ta' l-esportazzjoni
(30) Peress li l-ebda produtturi esportaturi ma kkoperaw, il-prezz ta' l-esport kien determinat fuq il-bażi tal-fatti disponibbli. F'dan il-każ dan kien b'referenza għal Eurostat, u għall-informazzjoni provduta minn importatur li mhux assoċjat ma' l-esportaturi Ċiniżi.
(31) Skond l-Eurostat, il-medja peżata tal-valur ta' l-importazzjoni miċ-Ċina fuq bażi cif fil-fruntiera tal-Komunità Ewropea, għall-gradi kollha ta' permanganat tal-potassju matul il-PI kienet ta' 1125 EUR/t. Dan hu ekwivalenti għal bejn wieħed u ieħor 960 EUR/t fuq bażi fob fil-fruntiera Ċiniża.
(32) Ibbażata fuq din ix-xiehda provduta mill-applikant, il-medja tal-prezz ta' l-importazzjoni miċ-Ċina fuq bażi cif fil-fruntiera tal-Komunità Ewropea kienet ta' madwar 970 EUR/t li hi ekwivalenti għal bejn wieħed u ieħor 810 EUR/t fuq bażi fob fil-fruntiera Ċiniża.
(33) L-uniku importatur Ewropew li kkopera fl-investigazzjoni pprovda data tal-prezzijiet li taqa' bejn il-figuri t'hawn fuq.
(34) Statistiċi ta' l-esportazzjoni miċ-Ċina (premessi 44) juru valur ta' unità ta' 886 EUR/t għas-sena ta' l-1998, li huwa wkoll skond il-livelli tal-prezzijiet imsemmija.
(35) Fil-qosor, informazzjoni dwar il-prezzijiet ta' l-esport meħuda minn diversi egħjun indipendenti tindika li l-prezz ta' l-esport ivarja minn bejn wieħed u ieħor 800 sa 1000 EUR/t fuq bażi fob fil-fruntiera Ċiniża.
4.3. Paragun
(36) Paraguni kienu magħmula bejn il-prezzijiet ta' l-esport fuq bażi FOB fil-fruntiera Ċiniża u l-valur normali fl-Istati Uniti, li kien għalhekk aġġustat biż-żieda tal-medja tan-noll intern tal-US mill-fabbrika sal-port (fob fil-fruntiera tal-US).
4.4. Marġni tad-dumping
(37) L-analiżi li saret turi li l-esportazzjoni lill-Komunità kienet mixtrija taħt il-prezz b'marġni sostanzjali matul il-PI. Il-marġni tad-dumping skond l-egħjun differenti msemmija fil-premessi 30 sa 35 ivarjaw minn 108 % sa 174 %. Dawn kienu jikkorrispondu għal rati speċifiċi tad-dazju ta' 1,308 u 1,543 EUR/kg rispettivament, rata li hi ogħla mid-dazju ta' 1,260 EUR/kg li hu fis-seħħ bħalissa.
5. PROBABBILTÀ TA' RIKORRENZA TAD-DUMPING
5.1. Probabbiltà ta' rikorrenza ta' volumi sinjifikanti
(38) Iċ-Ċina hi l-akbar produttur u esportatur tal-permanganat tal-potassju fid-dinja u bħalissa għandha livell għoli ta' kapacità tal-produzzjoni mhux użata li reġgħet bdiet tinħadem f'dawn l-aħħar ftit snin. Din il-kapacità żejda hija ekwivalenti għal 5 jew 6 darbiet il-volum tas-suq tal-Komunità.
(39) Iċ-Ċina għandha l-potenzal li żżid l-esportazzjoni lis-suq tal-Komunità b'volumi sinjifikanti ħafna, l-aktar peress li l-bejgħ fis-suq domestiku Ċiniż mhux mistenni li jiżdied fil-futur qrib.
(40) Barra minn dan, fil-USA, l-akbar suq tad-dinja f'dak li hu konsum tal-permanganat tal-potassju, l-esportazzjoni Ċiniża, li ilha soġġetta għad-dazju kontra d-dumping mill-1983, kważi waqfet għal kollox. Wara reviżjoni li saret fl-1999, il-livell ta' dazju kontra d-dumping fil-USA dan l-aħħar inżamm f'128,94 %.
(41) L-Indja, suq ieħor importanti, ukoll imponiet dazju sostanzjali kontra d-dumping (ekwivalenti għal 149 EUR/t) fuq importazzjoni ta' origini Ċiniża, mill-1995.
(42) Dawn il-fatturi, flimkien mal-konsum relattivament stabbli fid-dinja, jistgħu biss iżidu l-attrazzjoni tas-suq tal-Komunità, l-akbar fid-dinja wara l-US u ċ-Ċina nnifisha.
5.2. Probabbiltà ta' rikorrenza tad-dumping
(43) Meta jittieħed kont ta' l-egħjjun kollha ta' l-informazzjoni li kienu għad-disposizzjoni fil-proċedura, wieħed jista' jara li l-produtturi Ċiniżi komplew bid-dumping tal-prodott kkonċernat fis-suq tal-Komunità fil-perjodu wara li l-miżuri preżenti ġew imposti.
(44) Barra minn hekk, l-esportazzjoni Ċiniża lejn swieq terzi kienet ukoll b'mod konsistenti bi prezzijiet baxxi ħafna u mixtrija taħt il-prezz, kif ikkonfermat mill-paragun ta' l-istatistiċi ta' l-esportazzjoni miċ-Ċina u d-determinazzjonijiet tal-valur normali f'dan il-każ:
Sors:
Statistiċi ta' l-esportazzjoni miċ-Ċina
Esportazzjoni taċ-Ċina tal-permanganat tal-potassju | 1996 | 1997 | 1998 |
Id-dinja
Kwantità (t) | 7924 | 10176 | 10396 |
Valur ta' unit (EUR/t) | 1011 | 984 | 892 |
KE
Kwantità (t) | 222 | 450 | 450 |
Valur ta' unit (EUR/t) | 843 | 877 | 886 |
(45) F'dawn iċ-ċirkostanzi hemm kull raġuni għax wieħed jemmen li kull żieda fil-volumi li jiġu esportati miċ-Ċina lill-Komunità kienet ser tkun mixtrija taħt il-prezz.
5.3. Konklużjoni
(46) Il-konsum relattivament stabbli fis-suq dinji, iż-żieda f'dawn l-aħħar ħames snin tal-livell ta' kapacitajiet mhux użati u l-aċċess limitat għal swieq importanti oħra ta' l-esportazzjoni jindikaw li hemm probabbiltà li t-tħassir tal-miżuri kurrenti ta' kontra d-dumping kontra importazzjoni tal-prodott kkonċernat miċ-Ċina jwasslu għal rikorrenza ta' volumi sinjifikanti ta' esportazzjoni mixtrija taħt il-prezz fuq is-suq tal-Komunità.
(47) B'mod partikolari, l-istħarriġ tad-dumping fir-rigward ta' bejgħ lill-Komunità Ewropea matul il-PI u ta' bejgħ lis-swieq ta' pajjiżi terzi barra mill-Komunità Ewropea, urew mudell ta' dumping kontinwat mill-esportaturi Ċiniżi kif ukoll prova li kull volum żejjed ta' esportazzjoni miċ-Ċina kien ser ikun mixtrija taħt il-prezz.
6. DEFINIZZJONI TA' L-INDUSTRIJA KOMUNITARJA
(48) L-applikant (CEFIC) jidher għan-nom ta' l-uniku produttur Komunitarju tal-prodott kkonċernat. Dan il-produttur (Industrial Química del Nalón SA-IQN) jirrapreżenta 100 % tal-permanganat tal-potassju fabbrikat fil-Komunità matul il-PI u jikkostitwixxi, għalhekk, l-"industrija Komunitarja" skond l-Artikolu 4(1) tar-Regolament bażiku.
7. ANALIŻI TAS-SITWAZZJONI TA' L-INDUSTRIJA KOMUNITARJA
7.1. Konsum
(49) Il-konsum fil-Komunità kien ikkalkolat billi ntużat data verifikata tal-bejgħ provduta mill-industrija Komunitarja u tal-volumi ta' l-importazzjoni miksuba vija l-Eurostat. Il-konsum naqas bi 18 % matul il-perjodu 1995 sat-tmiem tal-PI, għalkemm il-konsum fl-1995 kien aktar għoli mis-soltu dovut għan-nixfa qalila fi Spanja. Il-konsum matul il-PI kien qrib dak ta' l-1996, wara nżul fl-1997 u l-1998.
7.2. Volum u prezzijiet ta' l-importazzjoni mill-pajjiż ikkonċernat
(50) Id-data mill-Eurostat tindika li l-importazzjoni miċ-Ċina baqgħet baxxa matul il-perjodu kkunsidrat, dovut għall-eżistenza ta' miżuri kontra d-dumping. Madankollu, kif miġburin fil-qosor fil-premessi 44, l-istatistiċi ta' l-esportazzjoni provduti mill-Gvern Ċiniż jindikaw esportazzjoni ħafna ogħla lill-Komunità ta' 222 tunnellata metrika fl-1996 u ta' 450 tunnellata metrika kemm fl-1997 u fl-1998. Dan jirrappreżenta sehem fis-suq matul il-PI ta' 10 % [8] li huwa ferm ogħla mill-livelli minimi. Ukoll jekk il-figuri tal-Eurostat kienu koretti, u l-volum ta' l-importazzjoni kien baxx ħafna matul il-PI, dan mhux relevanti fil-kuntest ta' reviżjoni ta' l-iskadenza peress li l-volum baxx ta' l-importazzjoni hu, ta' l-inqas parzjalment, dovut għall-miżuri diġà fis-seħħ.
(51) Dovut għal-livell baxx ta' permanganat tal-potassju kkonfermat li hu t'oriġini Ċiniża mibjugħ fuq is-suq tal-Komunità u n-nuqqas totali ta' koperazzjoni mill-produtturi/esportaturi fil-pajjiż kkonċernat, huwa diffiċli biex isiru bir-reqqa paraguni tal-prezzijiet. Madankollu, id-data li qegħda għad-disposizzjoni twassal għall-konklużjoni li l-prezzijiet Ċiniżi jibqgħu f'livell ferm iktar baxx minn dak tal-produttur Komunitarju. Il-figuri tal-Eurostat juru li matul il-PI, il-prezzijiet Ċiniżi (mingħajr dazju) tniżżlu taħt il-prezzijiet tal-produttur Komunitarju b'medja ta' 38 %. Data simili għat-Tajwan turi ftit biss iktar tniżżil ta' prezzijiet b'medja ta' 33 %.
(52) Il-prezz tal-permanganat tal-potassju ta' oriġini Ċiniża huwa ferm iktar baxx kemm mill-medja tal-prezz tas-suq kif ukoll mill-prezz ta' l-industrija Komunitarja. Kien biss fl-1997 li l-prezzijiet kienu qrib dawk tal-prodotti Komunitarji, imma minn dak iż-żmien id-disparità kompliet tikber. Wara li daħlu fis-suq tal-Komunità fl-1997, il-prezzijiet tat-Tajwan tniżżlu b'mod konsistenti taħt il-prezzijiet tal-produttur Komunitarju b'madwar 25 %. Peress li milli jidher ma jsirx produzzjoni fit-Tajwan, hemm raġuni xierqa biex jiġi ssuspettat li dan il-prodott hu t'oriġini Ċiniża.
7.3. Importazzjoni minn pajjiżi terzi oħra
7.3.1. Volumi u sehem fis-suq
(53) L-importazzjoni totali minn pajjiżi terzi oħra żdiedet b' 54 % bejn l-1995 u l-PI, għalkemm l-importazzjoni mill-Ukrajna u mill-Indja naqsu b'mod konsiderevoli dovut għall-imposizzjoni tad-dazji kontra d-dumping għal dawn il-pajjiżi bir-Regolament (KE) Nru 1507/98 [9]. Bil-kontra, l-importazzjoni mill-USA, ir-Repubblika Ċeka, u t-Tajwan żdiedu sew. Fil-każ tar-Repubblika Ċeka, l-esportazzjoni lill-Komunità takkonta għal 69 % tal-kapacità totali tagħha, li hija stmata li hi madwar 1000 tunnellata metrika fis-sena. It-Tajwan, li ma kellha l-ebda esportazzjoni lill-Komunità sal-1997 rat irduppjar tal-volum sena wara sena minn dak iż-żmien.
7.3.2. Prezzijiet tal-bejgħ
(54) Il-USA u r-Repubblika Ċeka huma l-importaturi prinċipali għal ġol-Komunità kontra min bħalissa m'għandux miżuri kontra d-dumping fil-post. Il-prezzijiet tal-US huma f'livell qrib ta', imma kemmxejn aktar għolja, minn dawk tal-produttur Komunitarju. Il-prezzijiet tar-Repubblika Ċeka huma l-aktar baxxi minn dawk ta' l-esportaturi prinċipali kollha lill-Komunità. Madankollu, kif imfisser fil-premessi 53, l-iskop ta' aktar penetrazzjoni fis-suq mill-esportaturi Ċeki huwa limitat u fil-massimu jkun jirrapreżenta biss żieda oħra ta' 5 % tas-sehem fis-suq. M'hemmx prova li din l-importazzjoni qeghda jew tikkaġuna inġurja lill-industrija Komunitarja, jew li qed issir bi prezzijiet baxxi ħafna.
7.4. Sitwazzjoni ta' l-industrija Komunitarja
7.4.1. Sehem fis-suq u volum ta' bejgħ
(55) L-industrija Komunitarja tirrapreżenta 100 % tal-produzzjoni fil-Komunità matul il-PI, peress li hemm produttur Komunitarju wieħed biss tal-permanganat tal-potassju. Sa l-1998, meta ma baqax fin-negozju, kien hemm produttur Komunitarju ieħor, Chemie AG ibbażat il-Ġermanja. Madankollu, din il-kumpanija ma ġietx kkunsidrata fl-analiżi tas-sitwazzjoni ta' l-industrija Komunitarja, ħlief bħala indikazzjoni dwar l-impieg.
(56) Il-volum tal-bejgħ ta' l-industrija Komunitarja naqas b'21 %, matul il-perjodu kkunsidrat, waqt li s-sehem fis-suq waqa' bi 2 %. Madankollu, il-konsum niżel bi 18 % matul l-istess perjodu, sabiex b'hekk l-industrija Komunitarja setgħet iżżomm il-maġġoranza tas-sehem tagħha f'suq li dejjem nieżel.
(57) Kif digà indikat fil-premessi 49, is-sena 1995 kienet eċċezzjonali dovut għan-nixfa qalila fin-Nofs in-Nhar ta' Spanja u l-eżawriment tal-provvisti ta' l-ilma. Dan wassal direttament għal żieda fil-konsum ta' permanganat tal-potassju għat-trattament ta' l-ilma tax-xmajjar li kien imniġġes ħafna. Peress li l-industrija Komunitarja kienet fl-aħjar pożizzjoni biex tilqa' din id-domanda eċċezzjonali, il-volumi tal-bejgħ tagħha u s-sehem tagħha fis-suq tjiebu b'mod li jikkorrispondi. Analiżi aktar bi skop u rappreżentattiva kienet tkun li jittieħed il-perjodu mill-1996 sal-PI. Matul dan il-perjodu, waqt li kemm il-volum tal-bejgħ u s-sehem fis-suq ta' l-industrija Komunitarja żdiedu, kien hemm tnaqqis fiż-żewg indikaturi matul il-PI mill-għoljiet ta' l-1997 u l-1998.
7.4.2. Produzzjoni, kapacità u utilizazzjoni tal-kapacità
(58) L-utilizazzjoni tal-kapacità ta' l-industrija Komunitarja żdiedet bi 15 % matul il-perjodu kkunsidrat. L-utilizazzjoni tal-kapacità kienet baxxa matul l-1997 dovut għal-livelli għolja ta' ħażniet fit-tmiem ta' l-1996 (premessi 65). Wara d-dħul tal-miżuri kontra d-dumping kontra l-Indja u l-Ukrajna fl-1998, l-utilizazzjoni tal-kapacità matul il-PI rritorna għal-livell tiiegħu ta' l-1996.
7.4.3. Spejjeż tal-produzzjoni
(59) L-ispejjeż għal kull tunnellata metrika ta' permanganat tal-potassju żdiedu b' 5 % matul il-perjodu kkunsidrat. Intlaħqet quċċata fl-1997 imfissra bil-livelli baxxi tal-produzzjoni għal dik is-sena u l-effett konsegwenti ta' l-ispejjeż fissi fuq il-prezz ta' l-unità.
7.4.4. Impjieg
(60) Waqt li l-produttur Kommunitarju li baqa' żamm sitwazzjoni ta' l-impjieg stabbli matul il-perjodu kkunsidrat, m'għandux jintnesa li produttur Komunitarju ieħor xolja l-operazzjonijiet kompletament matul il-perjodu kkunsidrat, b'riżultat ta' telf ta' l-impjieg.
7.4.5. Produzzjoni u produttività
(61) Il-Produzzjoni u l-produttività żdiedu b' 16 % u b' 21 % rispettivament matul il-perjodu kkunsidrat.
7.4.6. Żvilupp tal-prezzijiet
(62) Analiżi tal-prezzijiet tal-bejgħ ta' l-industrija Komunitarja wrew li l-prezzijiet tal-bejgħ żdiedu bi 12 % matul il-perjodu kkunsidrat. L-akbar żieda saret fl-1998 meta l-miżuri kontra d-dumping kienu mposti fuq importazzjoni ta' permanganat tal-potassju mill-Indja u mill-Ukrajna. Il-prezz ta' l-unità ilu stabbli għal dawn l-aħħar sentejn.
7.4.7. Qligħ
(63) Matul il-perjodu kkunsidrat l-industrija Komunitarja wriet qligħ matul l-1995 segwit minn telf fl-1996, 1997 u 1998. L-industrija Komunitarja reġgħet kellha profitt żgħir matul il-PI. Dan hu mfisser mill-imposizzjoni tal-miżuri kontra d-dumping kontra l-Indja u l-Ukrajna fl-1998, u wara dan kien hemm irkupru mmarkat.
7.4.8. Bejgħ ta' l-esportazzjoni ta' l-industrija Komunitarja
(64) Il-bejgħ ta' l-esportazzjoni huma prinċipalment immirati lejn il-USA, in-Norveġja u l-Isvizzera. Ħlief għal telf fl-1995, l-industrija Komunitarja wriet qligħ fuq il-bejgħ ta' l-esportazzjoni tagħha bejn l-1996 u l-PI.
7.4.9. Żvilupp ta' ħażniet
(65) Il-livelli ta' ħażniet kienu għolja fl-aħħar ta' l-1996 dovut għaż-żieda fil-produzzjoni imma peress li ma kienx hemm repetizzjoni tan-nixfa ta' l-1995, naqsu progressivament.
7.4.10. Konklużjonijiet dwar is-sitwazzjoni ta' l-industrija Komunitarja
(66) Ħafna mill-indikaturi jissuġġerixxu li s-sitwazzjoni ta' l-industrija Komunitarja sejra għall-aħjar. Dan hu partikolarment evidenti mill-1998 ‘l quddiem, meta l-miżuri kontra d-dumping kienu mposti kontra l-Indja u l-Ukrajna. Matul il-perjodu kkunsidrat il-produzzjoni u l-produttività żdiedu, il-prezzijiet għolew u l-PI ra profitt żgħir mill-ġdid. In-nuqqas fil-konsum u fil-volumi tal-bejgħ matul il-perjodu kkunsidrat għandhom jiġu meqjusa fid-dawl tal-fatt li l-livell bażiku ta' l-1995 kien minfuħ dovut għan-nixfa fi Spanja. Madankollu, iż-żewġ indikaturi wrew titjib matul l-1997 u l-1998, b'xi ftit ta' nuqqas matul l-PI. Fl-istess ħin, l-industrija Komunitarja żammet is-sehem tagħha fis-suq.
(67) Matul il-perjodu kkunsidrat, il-kapacità ta' l-industrija Komunitarja ma nbiddlitx, waqt li l-utilizazzjoni ta' dik il-kapacità żdiedet. Madankollu, l-isejjeż tal-produzzjoni tal-permanganat tal-potassju żdiedu.
(68) Meħudin flimkien, l-indikaturi juru sitwazzjoni fejn il-miżuri kontra d-dumping kontra ċ-Ċina, l-Indja, u l-Ukrajna ppermettew lill-industrija Komunitarja li tikkompeti taħt kondizzjonijiet imparzjali. Il-prezzijiet ta' l-esportazzjoni mill-US lis-suq Komunitarju, fejn m'hemm l-ebda indikazzjoni ta' dumping inġurjuż, huma f'livell qrib ta' dawk tal-produttur Komunitarju, li b'hekk jindika li dawn il-prezzijiet jistgħu jiġu kkunsidrati li jistgħu jintlaħqu f'suq imparzjali u apert. Bl-imposizzjoni tal-miżuri kontra ċ-Ċina, l-Indja u l-Ukrajna, żidiet fil-prezzijiet saru possibbli. Dan irriżulta f'negozju bi qligħ matul il-PI, l-ewwel negozju bi qligħ mill-1995.
8. PROBABBILTÀ TA' RIKORRENZA TA' INĠURJA
8.1. Industrija Komunitarja
(69) Is-sitwazzjoni fl-industrija Komunitarja hija miġbura fil-qosor fil-premessi 55 sa 68.
8.2. Esportazzjoni probbabli miċ-Ċina
(70) Għalkemm limitata, hemm prova li turi li l-prezzijiet mitluba mill-esportaturi Ċiniżi, partikolarment liċ-Ċili u l-Awstralja, huma f'livelli li jkunu ferm taħt il-prezz ta' l-industrija Komunitarja. L-informazzjoni li qegħda għad-disposizzjoni mill-Eurostat u mill-awtoritajiet Ċiniżi turi li l-prezz tal-permanganat tal-potassju li ġej miċ-Ċina lill-Komunità kien mniżżel ferm taħt il-prezzijiet ta' l-industrija Komunitarja matul il-PI.
(71) Kien hemm żidiet kbar fil-kapacità mill-manifatturi Ċiniżi. Dan huwa kontra sfond li ma jintlemħu l-ebda żidiet fid-domanda domestika fil-futur. Waqt li ċ-Ċina kellha biss sehem żgħir tas-suq Komunitarju matul il-PI, il-kapacità żejda tagħha tista' weħidha tissodisfa il-konsum totali tal-Komunità għal ħafna drabi.
8.3. Konklużjoni
(72) Ġie konkluż fil-premessi 46 u 47 li kien hemm Probabbiltà ta' ritorn tad-dumping f'ammonti sinjifikanti ta' permanganat tal-potassju Ċiniż fuq is-suq Komunitarju jekk il-miżuri kontra d-dumping jitħallew jaqgħu. Il-volum u l-prezzijiet probabbli ta' din l-importazzjoni kien ikollhom kważi fiċ-ċert effett negattiv profond fuq is-suq Komunitarju.
(73) Mingħajr l-ebda żieda anċillari fid-domanda tal-Komunità, ir-riżultat kien ikun li jitbaxxew sinjifikattivament jew is-sehem fis-suq jew il-prezzijiet ta' l-industrija Komunitarja. Fil-Probabbiltà kollha, it-tnejn kienu jkunu affettwati b'riżultat ta' nuqqas fil-profitt u fl-aħħarnett f'theddida għall-vijabilità futura ta' l-industrija Komunitarja. Kien għalhekk konkluż li t-tneħħija tal-miżuri kontra d-dumping kontra l-permanganat tal-potassju miċ-Ċina kien x'aktarx jikkaġuna inġurja materjali lill-industrija Komunitarja.
9. INTERESS TAL-KOMUNITÀ
9.1. Introduzzjoni
(74) Skond l-Artikolu 21 tar-Regolament bażiku, kien eżaminat jekk titwil tal-miżuri eżistenti kontra d-dumping jkunx kontra l-interss tal-Komunità in ġenerali. Id-determinazzjoni ta' l-interess tal-Komunità kien bbażat fuq stima ta' l-interessi diversi kollha involuti.
(75) Sabiex issir stima ta' l-impatt li x'aktarx ikollha l-kontinwazzjoni jew le tal-miżuri, informazzjoni kienet mitluba mill-partijiet kollha interessati msemmija hawn fuq. Kwestjonarji kienu mibgħuta lill-produttur Komunitarju u lill-importaturi kollha tal-permanganat tal-potassju magħrufa li mhumiex assoċjati miegħu. Il-produttur Komunitarju kif ukoll importatur wieħed wieġbu għall-kwestjonarju. Żewġ negozjanti indipendenti li jixtru u jerġgħu jbigħu il-permanganat tal-potassju ukoll għamlu sottomissjonijiet.
(76) Għandu jiġi mfakkar li, fl-investigazzjoni preċedenti, l-adozzjoni tal-miżuri kienet meqjusa li ma tmurx kontra l-interess tal-Komunità. Minbarra dan, għandu jkun innotat li l-investigazzjoni preżenti hija reviżjoni, u għalhekk tanalizza sitwazzjoni fejn il-miżuri kontra d-dumping huma diġà fil-post. Għalhekk, dan jippermetti li jittieħed kont ta' l-istima ta' kull impatt negattiv eċċessiv li l-miżuri kurrenti kontra d-dumping seta' kellhom fil-passat fuq il-partijiet kkonċernati.
(77) Fuq dan il-bażi kien eżaminat, jekk, minkejja l-konklużjonijiet dwar d-dumping, fuq is-sitwazzjoni ta' l-industrija Komunitarja u fuq il-Probabbiltà ta' kontinwazzjoni u/jew rikorrenza ta' dumping inġurjuż, jeżistux raġunijiet kostrinġenti li kienu jwasslu għall-konklużjoni li mhuwiex fl-interess tal-Komunità li żżomm il-miżuri f'dan il-każ partikolari.
9.2. Interessi ta' l-industrija Komunitarja
(78) Huwa kkunsidrat li mingħajr ma jinżammu l-miżuri kontra d-dumping li ġew stabbiliti fl-investigazzjoni preċedenti, dumping inġurjuż x'aktarx li jkompli jsir/jiġri mill-ġdid u li s-sitwazzjoni ta' l-industrija Komunitarja, li hija fraġili, tiddeterjora. L-industrija Komunitarja wriet li tista' tikkompeti fis-suq Komunitarju kontra kompetituri li ma jbigħux bi prezzijiet baxxi ħafna. L-industrija Komunitarja wriet ukoll li kienet kapaċi tibbenefika mill-miżuri kontra d-dumping li kienu fil-post.
(79) Matul il-perjodu kkunsidrat l-industrija Komunitarja wriet li kapaċi tikkompeti fis-suq Komunitarju, fis-suq tal-US u fis-swieq ta' pajjiżi terzi fejn hemm kondizzjonijiet imparzjali. Barra minn dan, l-industrija Komunitarja wriet li hija vijabbli u li tassew kapaċi tibbenefika mill-miżuri kontra d-dumping li huma fil-post. Titjib fil-produttività (premessi 61) u utilizazzjoni tal-kapacità (premessi 58), flimkien ma' ritorn għall-profitt matul il-PI wrew li, f'suq fejn jeżistu l-miżuri biex jopponu d-dumping inġurjuż, hija kapaċi li tikkompeti għal kollox u effetivament fis-suq Komunitarju.
(80) Madankollu, jekk il-miżuri kontra d-dumping inġurjuż jiskadu, is-suq Komunitarju jkun miftuħ għall-volumi kbar ta' importazzjoni li tifqa' s-suq miċ-Ċina. Is-sitwazzjoni ta' l-industrija Komunitarja tiddeterjora sal-punt li l-vijabilità tagħha tkun mhedda, b'effetti ta' ħsara fuq l-impjieg, l-għażla tal-konsumatur, eċċ.
9.3. Interessi ta' l-utenti u l-importaturi
(81) Tweġiba waħda biss għall-kwestjonarju kienet irċevuta minn importatur, żewġ sottomissjonijiet minn negozjanti indipendenti li jixtru u jerġgħu jbigħu, u l-ebda sottomissjoni ma saret mill-konsumaturi. L-importatur m'għamel l-ebda kummenti la biex jappoġġa lanqas biex jopponi l-kontinwazzjoni tal-miżuri, waqt li n-negozjanti indipendenti li jixtru u jerġgħu jbigħu kienu favur li jinżammu l-miżuri eżistenti.
(82) F'din is-sitwazzjoni, l-implikazzjonijiet tad-dazju kontra d-dumping fuq l-ispejjeż komplessivi ta' l-utenti u ta' l-importaturi jidhru li huma limitati. Importazzjoni oħra li tikkompeti ma' l-industrija Komunitarja tiżgura li jinżamm livell għoli ta' kompetizzjoni. Peress li l-applikazzjonijiet l-ġodda għall-prodott jinkludu ilma għax-xorb u purifikazzjoni ta' l-iskart, u l-klijenti f'dan il-każ mhumiex industriji kbar iżda muniċipalitajiet jew utilitajiet pubbliċi, l-istabbiltà tal-provvista huwa għan importanti. Għalhekk huwa fl-interess ta' l-utenti u, b'mod iktar partikolari, tal-pubbliku ġernerali li l-industrija Komunitarja tibqa' fornitriċi ta' min joqgħod fuqha ta' dan il-prodott u li ma tkunx furzata barra mis-suq. In-nuqqas ta' rispons mill-importaturi u mill-utenti jindika li l-miżuri bħalissa fis-seħħ ma kellhomx impatt sinjifikattiv fuq il-kummerċ tagħhom.
9.4. Konklużjoni fuq l-interess tal-Komunità
(83) L-iskadenza tal-miżuri kien ikollha mpatt serju fuq il-prospetti ekonomiċi ta' l-industrija Komunitarja, mentri l-importaturi kienu jkunu affettwati biss, jekk il-miżuri jkunu eżtisi, billi jkun hemm aktar żidiet marġinali fl-ispejjeż. Wara li ġew ibbilanċjati d-diversi interessi involuti, huwa kkunsidrat li jekk jinżammu l-miżuri kontra d-dumping dan iħalli s-sitwazzjoni preżenti ta' kompetizzjoni imparzjali li tkompli, billi telimina l-effetti inġurjużi tal-prattika tad-dumping. Għalhekk, m'hemm l-ebda raġunijiet kostrinġenti kontra l-kontinwazzjoni tal-miżuri.
10. KONKLUŻJONI FINALI
(84) Isegwi li, kif previst fl-Artikolu 11(2) tar-Regolament bażiku, il-miżuri kontra d-dumping li huma bħalissa fis-seħħ fir-rigward ta' l-importazzjoni ta' permanganat tal-potassju li joriġina miċ-Ċina għandhom jinżammu,
ADOTTA DAN IR-REGOLAMENT:
Artikolu 1
1. Dazju definittiv kontra d-dumping huwa hawnhekk impost fuq importazzjoni ta' permanganat tal-potassju, li jaqa' taħt il-kodiċi NM 28416100, u li joriġina fir-Repubblika tal-Poplu taċ-Ċina.
2. L-ammont ta' dazju applikabbli għall-prezz nett u liberu fil-fruntiera tal-Komunità, qabel l-iżdoganar, għandu jkun ta' 1,26 EUR/kg.
3. Sakemm mhux speċifikat mod ieħor, id-disposizzjonijiet fis-seħħ dwar id-dazji tad-dwana għandhom japplikaw.
Artikolu 2
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta' Frar 2001.

Labels: 18
3
4
1